section_heading: Sezona 2007./2008.
paragraph_text: Sezona 2007./2008. bila je njegova dotada najbolja. Nakon početne dominacije njegova sunarodnjaka Thomasa Morgensterna i njegovih 6 uzastopnih pobjeda, do pobjede je došao u Garmisch-Partenkirchenu, na Novogodišnjoj turneji, nakon drugog mjesta u Oberstdorfu. Natjecanje u Innsbrucku bilo je otkazano i premješteno u Bischofshofen, gdje su onda trebala biti dva natjecanja. Nakon petog mjesta na prvom natjecanju, drugi dan je zbog loših uvjeta kao i mnogi favoriti otpao već u prvoj seriji, bio je 42. Tako je ukupnu pobjedu prepustio legendarnom Fincu Janne Ahonenu, kojemu je to bila rekordna peta pobjeda. Pobijedio je u poljskim Zakopanima. Propustio je natjecanja u japanskom Sapporu i upropastio šansu da preotme Morgensternu prvo mjesto u ukupnom poretku. Napokon je dobio šansu i na letaonici, na Svjetskom prvenstvu u Oberstdorfu. Postao je najmlađi svjetski prvak u letovima s nešto više od 18 godina i jednim mjesecom. Idući dan osvojio je i timsko zlato, zajedno s Morgensternom, Kochom i Koflerom. Sudjelovao je i na Nordijskoj turneji. Nakon drugog i četvrtog mjesta, pobijedio je u Lillehammeru i Oslu te osvojio turneju. Pobijedio je na oba natjecanja na finalu Svjetskog kupa na Planici, gdje je i postavio tadašnji austrijski rekord od 233,5 metara. Iako je pobijedio na zadnja četiri natjecanja sezone, u ukupnom poretku završio je iza Morgensterna.